b'\n_START_ARTICLE_\nGeorge Ellery Hale\n_START_SECTION_\nZgodnja leta\n_START_PARAGRAPH_\n\xc5\xa0tudiral je na MIT. O\xc4\x8de mu je \xc5\xa1e med \xc5\xa1tudijem priskrbel zelo dobro opremljen zasebni Kenwoodov observatorij v bli\xc5\xbeini Chicaga in tu je Hale naredil svoja prva odkritja, predvsem v zvezi s Soncem. \xc5\xbdelel si je \xc5\xa1e ve\xc4\x8dji daljnogled in za\xc4\x8del na\xc4\x8drtovati nov observatorij. Prepri\xc4\x8dal je bogatega poslovne\xc5\xbea Yerksa iz Chicaga, da mu je dal denar za 1020-milimetrski refraktor. Observatorij Yerkes v Williams Bayu v Wisconsinu so odprli leta 1879 in Hale je postal njegov predstojnik. Refraktor je postal takoj\xc5\xa1nji hit, z njim opazujejo \xc5\xa1e danes._NEWLINE_Leta 1892 je postal pridru\xc5\xbeeni profesor astrofizike na Univerzi v Chicagu. Leta 1895 je organiziral Yerkesov observatorij in ostal njegov predstojnik do leta 1904. Njegov \xc5\xbeivljenjski moto je bil\xc2\xa0\xc2\xbbve\xc4\x8d svetlobe\xc2\xab. Ugotovil je, da je prihodnost astronomije v velikih zrcalnih daljnogledih. Le\xc4\x8de so podprte na robu in \xc4\x8de so prete\xc5\xbeke, se zaradi lastne te\xc5\xbee deformirajo in postanejo neuporabne. Zrcala so lahko podprta zadaj, zato je veliko la\xc5\xbeje narediti veliko zrcalo kot veliko le\xc4\x8do. Hale je znal prepri\xc4\x8dati milijonarje, da so denarno podprli njegove zamisli. Johna D. Hookerja iz Los Angelesa je prepri\xc4\x8dal, da je financiral nov observatorij, opremljen s takrat najve\xc4\x8djim, 1520-milimetrskim zrcalnim daljnogledom. Observatorij so zgradili na gori Mt. Wilson nad Los Angelesom, kjer so bili \xc5\xbee postavljeni posebni daljnogledi za opazovanje Sonca. Leta 1904 je postal njegov predstojnik in na tem mestu ostal do leta 1923.\n_START_SECTION_\nPoznej\xc5\xa1e obdobje\n_START_PARAGRAPH_\nLeta 1917 so dokon\xc4\x8dali 2540\xc2\xa0mm zrcalni daljnogled, s katerim je Hubble odkril, da so zvezdne meglice v resnici samostojne galaksije, dale\xc4\x8d stran od na\xc5\xa1e. Za\xc4\x8del je graditi 5080-milimetrski zrcalni daljnogled na Mt. Palomarju blizi San Diega v Kaliforniji. Zaradi pomanjkanja denarja se je gradnja zavlekla in Hale ni do\xc5\xbeivel dokon\xc4\x8danja observatorija. Observatorij na gori Palomar je za\xc4\x8del z delom \xc5\xa1ele 10 let po njegovi smrti, leta 1948, daljnogled pa so njemu v \xc4\x8dast imenovali Haleov daljnogled. Astronomom je omogo\xc4\x8dil pogled v globine vesolja kot \xc5\xa1e nikoli poprej. \xc5\xa0e danes obstaja le pe\xc5\xa1\xc4\x8dica ve\xc4\x8djih daljnogledov._NEWLINE_\xc5\xa0e naprej je prou\xc4\x8deval Sonce, saj je menil, da moramo o Soncu vedeti vse, \xc4\x8de ho\xc4\x8demo vedeti ve\xc4\x8d o zvezdah. Bil je eden od ustanoviteljev Mednarodne astronomske zveze (IAU-IUA). Zaradi svoje zanesenosti, potrpe\xc5\xbeljivosti in prijaznosti je bil Hale idealen organizator. Nikoli ni zamudil nobene prilo\xc5\xbenosti. Anekdota pripoveduje, da je na neki zabavi hotel navezati stik z bogatim industrialcem. Ko je Hale opazil, da on in njegova\xc2\xa0\xc2\xbb\xc5\xbertev\xc2\xab\xc2\xa0ne sedita za isto mizo, je mirno zamenjal mesto, tako da je sedel zraven milijonarja. \xc5\xa0e preden je bilo konec ve\xc4\x8derje, je \xc5\xbee tekel pogovor o novem velikanskem daljnogledu.\n_START_SECTION_\nNagrade\n_START_PARAGRAPH_\nLeta 1904 je za svoje delo na podro\xc4\x8dju astrofizike prejel medaljo Henryja Draperja. Istega leta je prejel zlato medaljo Kraljeve astronomske dru\xc5\xbebe (RAS)._NEWLINE_Leta 1916 je prejel medaljo Bruceove in leta 1932 za svoje znanstvene dose\xc5\xbeke Copleyjevo medaljo Kraljeve dru\xc5\xbebe iz Londona.\n_START_SECTION_\nPoimenovanja\n_START_PARAGRAPH_\nPo njem so imenovali asteroid 1024 Hale in kraterja na Luni (Hale) in Marsu (Hale)._NEWLINE_Od leta 1978 Odsek za solarno fiziko Ameri\xc5\xa1kega astronomskega dru\xc5\xa1tva (AAS/SPD) podeljuje Nagrado Georgea Elleyja Halea.'